text: кен байлықтары бадам барит кен орны түркістан облысы шымкент қаласының бадам өзені бойында орналасқан кен орны. 1926 жылы ашылған. онда 20 ғасырдың 60-жылдары барлау, шикізат сапасын бағалау жұмыстары жүргізілген. 210 м-ге дейінгі тереңдіктегі барит қоры есептелген. бадам барит кен орны шатқал-құрама алабының солтүстік бөлігін алып жатыр. ол төменгі карбон қабатының андезитті порфириттерінің шөгінді жыныстармен түйіскен тұсын қамтиды. ұзындығы 270 м-ге, қалыңдығы 0,5-4 м-ге жететін қабатаралық линза, желі, ұя түріндегі кентас денелері бойлық бағытта созылған. оларды қоршаған жыныстар кварцтенген, бариттенген, флюориттенген күйде кездеседі. сондықтан құрамы жағынан кентас баритті, флюоритті, кварцты-баритті болып ажыратылады. бадам барит кентасында 19,6- 55% барит, 1,3-35% флюорит бар. олардың әрқайсысынан дербес концентрат алуға болады. алынған барит негізінен бұрғылау ісіне қажетті ауыр ерітінді дайындауға қолданылады.